Jaapani mootorrattatootja Kawasaki esitleb oktoobri alguses Kölnis peetaval messil Intermot uhiuut mootorratast Ninja 300.
Tegu on järeltulijaga edukale mudelile Ninja 250R, mootorratta võimsuseks lubatakse 39 hobujõudu 11 000 pöörde juures minutis. Pöördemomendi suuruseks on 27 Nm, seda 10 000 pöörde juures.
Võimsus ja pöördemoment on kasvanud kogu jõuallika kasuliku pööretevahemiku ulatuses.
Oma väliskujunduselt meenutab 300 oma suuremaid vendi, võttes neilt üle ka mitmeid tehnilisi lahendusi.
Müügile jõuab Ninja 300 alates oktoobrist ja ainult kahes värvitoonis: rohelise ja mustana.
Mootorratta hind ei ole veel teada.